<classify> MADALALI wa Mahakama na Wasambazaji nyaraka za mahakama wametakiwa kufanya kazi kwa weledi na kuzingatia misingi ya kazi yao ili kujenga taswira nzuri kwa mahakama nchini na mahakama hiyo haitasita kuchukua hatua za ukiukwaji wa maadili kwa wale watakaobainika.Jaji Kiongozi wa Mahakama kuu ya Tanzania, Dk Eliezer Feleshi ameyasema hayo mjini Morogoro wakati akifunga mkutano wa wadau juu ya kuongeza idadi ya madalali wa mahakama na wasambazaji nyaraka za mahakama nchini.Amesema tasnia ya madalali wa mahakama na wasambazaji nyaraka za mahakama inaendelea kukua kutokana na kupatikana vijana wengi wasomi tofauti na mwanzo, hivyo ni wajibu wao kuendelea kujenga taswira nzuri kwa mahakama na jamii.Pamoja na hayo alisema mahakama itaendelea kufungua milango kwa madalali wa mahakama na wasambazaji nyaraka za mahakama na itendelea kuwalinda wale wenye tabia nzuri za utendaji wa kazi zao.Hivyo aliwaonya wasifanye makubaliano batili na watumishi wa mahakama hususani mahakimu katika kutekeleza majukumu yao, bali wafanye kazi zao kwa kuzingatia sheria, kanuni na taratibu zilizowekwa.Jaji Kiongozi wa mahakama kuu ya Tanzania, Dk Feleshi ametumia fursa hiyo kuwaomba viongozi wa serikali ngazi za mikoa na wilaya kutowazuia madalali wa mahakama wakati wakitekeleza majukumu yao, kwani kwa kufanya hivyo wanatenda kosa.Awali, Naibu Msajili Masijala Kuu Mahakama Kuu ya Tanzania, Sharmilla Sarwatt aliwasilisha maazimio 13 ya wadau hao ikiwemo kuanzisha Chama cha Madalali wa Mahakama nchini kitakachokuwa chombo kuinganisha na Mahakama katika utendaji wao wa kila siku.Sarwatt alisema miongoni mwa maazimio hayo ni pendekezo kwa madalali wa mahakama na wasambazaji nyaraka za mahakama kupewa vitambulisho na kuvaa sare maalumu kama ilivyo kwa watumishi wa mahakama, ili wafahamike vyema na hilo litasaidia kuwabaini madalali vishoka.  <topic>: kitaifa 